Den tidligere AaB-angriber David Nielsen ser ud til at overtage trænersædet i den norske mesterklub Strømsgodset. Klubbens hidtidige cheftræner Ronny Deila blev fredag ansat som træner i skotske Celtic og det åbner døren for David Nielsen. 37-årige Nielsen blev før denne sæson ansat som assistenttræner i Strømsgodset, som er forsvarende norske mestre. Nu overtager han ifølge norsk TV 2 trænerposten efter Ronny Deila. - Jeg ønsker Ronny held og lykke, men derudover har jeg ikke noget at sige, siger Nielsen til norsk TV 2. David Nielsen, som er født i Skagen og scorede 17 mål i 40 kampe for AaB fra 2003 til 2005, har tidligere været cheftræner i Nest-Sotra IL, som han førte fra den tredjebedste til den næstbedste række i Norge. Strømsgodset møder AaB i en træningskamp den 1. juli, og de to mesterhold kan også løbe ind i hinanden i den forestående Champions League-kvalifikation.

Referat:
Den tidligere AaB-angriber David Nielsen bliver ifølge norsk TV 2 cheftræner i den norske mesterklub Strømsgodset.